Pastoor geskors wat seun glo molesteerArgieffoto Die Volle Evangelie Kerk van God het bevestig dat die pastoor wat daarvan beskuldig word dat hy ’n negejarige seun verkrag en gemolesteer het, tydelik geskors is. Past. Willie Douglas, ’n senior leraar, het in ŉ verklaring gesê die kerk “neem met kommer en spyt kennis van die aantygings deur ŉ seun van seksuele misbruik en sataniese rituele teen van sy familielede en een van ons leraars in die Oos-Rand”. Die negejarige seun se grootouers, oom en die pastoor is Dinsdag borgtog in die Germiston-landdroshof toegestaan. Die grootouers, die seun se 29-jarige oom en die 54-jarige pastoor is elk op borgtog van R4 000 vrygelaat. Die seun se oom en grootouers het hom glo een keer na die pastoor se kerk geneem. Die volwassenes het glo maskers en rooi mantels aangetrek en ŉ sirkel met rooi stene gemaak. Hulle het die seun omring, “in vreemde tale gebid” en die kind aangesê om aan hul geslagsdele te raak. Sy oom het hom glo ook gesodomiseer. Douglas het gesê die Volle Evangelie Kerk wil dit onomwonde stel dat hulle enige vorm van mishandeling, hetsy seksueel of andersins, ten sterkste afkeer. “As kerk sal ons dan ook met alle partye saamwerk in hulle ondersoek en ook gereed wees om berading en ondersteuning te bied aan diegene wat deur hierdie ongelukkige en onaanvaarbare aantyging geraak is.” Klik hier vir vorige berigte oor die saak.